Hor-ba nac diidz tzo noꞌ nacioṉ-Italia,
pteedy yâme Pabl no zrieñ meññ-nu yahc lidzyguiib lo ña to mpyquie ni le July ni nac xcapitáṉ to cuib soldad ni rahc cuent lee lahd batallóṉ ni le Augusto.
Güyuꞌ noꞌ leññ to barcü-ro ni ria to ciuda ni le Adramitio ru rbiahz barcü,
no hor-güyuꞌ noꞌ leññu,
ba nuw de ni gyruuw par tzau xtâ ru rbiahz yahc barcü coo ṟegioṉ-Asia.
No zegahc ziyno noꞌ Aristarcü,
meññ-Tesalónyc ni nu lo ṟegioṉ-Macedony.
Ni byre guiaal bydzihñ noꞌ Sidóṉ ru rbiahz barcü.
No July naꞌ,
bioob me Pabl hor-bydzihñ noꞌ uga.
Bdee me ñahz güya Pabl bictixlo xmígü par gucno yâme leeme no ni tedydzé me.
Hor-byruu noꞌ Sidóṉ,
gaguihñ mbedun-ro barcü ni nu noꞌ leññ.
Leewe güdedy noꞌ gahsh gá to lyu ni le Chipre ni nu nisdoo guingybi;
wé nehx ma rxuu mbeꞌ.
Were güdeedy noꞌ to lo nisdoo ru rtzoo Cilicy mdad no Panfilia.
Biaht noꞌ xtâ to guiedzy ni le Mira,
ni nu lo ṟegioṉ-Licia.
Uga bydzial capitáṉ to barcü ni rruu guiedzy-Alejandría,
ria Italia.
Güyuꞌ noꞌ leññu par zo noꞌ.
Modni tziaawy gá za barcü lo nisdoo leññ xtahl dzé,
no modni gucngannu par bydzihñ noꞌ gahsh gá guiedzy-Gnido porni gydze lad gaguihñ mbeꞌ de ru nac diidz zo noꞌ.
Were güdahp noꞌ de ni güdeedy noꞌ xderech sto lyu ni le Cret ni nu nisdoo guingybi.
Ñaz-wé riaꞌn guiedzy-Salmóṉ.
Zo noꞌ leññ barcü gahsh gá coou,
nîcze ngannu,
xtâ glo bydzihñ noꞌ to ru le Buenos Puertos,
ni riaꞌn gahsh to guiedzy ni le Lasea.
Ba xroꞌ tiémp ganiꞌdy noꞌ,
no ba ndzieeby par gxuunn barcü lo nisdoo,
porni ba gadzihñ tiemp-naḻ.
Leewe,
ra Pabl meññ-ziyno leeme:
―Naa rwien ndzieeby mod-zo nó.
Duhn znihty barcü gydibyno gyre yuu ni zidnou.
No dxgann bâḻ dac gydibyno nó znihty.
Per capitáṉ nehx pquee ihqy me ni ra Pabl leeyâme,
ma pquee ihqy me ni ne mpyquie ni risshuunn barcü no ni ne xbixwaanu.
Lgar-rieꞌ naꞌ ru rbiahz barcü,
nehx mosu ñuꞌ meññu tiemp-naḻ;
no leewe casy gyre yâme ne ma mos‑e gyruu noꞌu,
lehdy güieꞌ noꞌ bâḻ beeiy gydzihñ noꞌ xtâ to guiedzy ni le Fenice,
ni nac sto ru rbiahz barcü ru rtzoo Cret mdad,
no lehdy guiaꞌn noꞌu tiemp-naḻ.
Lgar-wé nehx ma rxuu mbedunu,
no rwieꞌu gyrop coo ru riaꞌb ncübidz.
Guzlo byxuu to mbenihs ndoo gá,
nlâdzy yâme beeiy ndzihñ noꞌ uga mod-wé.
Were byruu noꞌ,
zo noꞌ diby coo gá nisdoo ru rtzoo Cret mdad.
Per leer gá zo noꞌ,
byruu to mbedun-ro ni ra yâme lee Euroclidóṉ,
guzlo gaguihñu barcü,
no modé ziyno mbeꞌ leeu.
Di ñaḻ niyno noꞌ leeu ru racdadzy noꞌ.
Ba ru ne mbeꞌ,
bdee noꞌ ñahz tziynou noꞌ.
Güdedy noꞌ sto lyu-yaañ ni le Clauda ni nu nisdoo guingybi,
biaꞌn noꞌ lad-ru ma uxiee rxuu mbeꞌ.
Uga güdahp noꞌ de ni güluꞌ noꞌ barcü-yaañ ni ziyno noꞌ leññ barcü-ro,
per modni gucngannu.
Ru ba gülesy noꞌu,
no güluꞌ noꞌu leññ barcü-ro,
were cuaꞌ yâme duu,
blihby yâme barcü-ro par di gybihshu.
Gumm gadzie yâme tzaaz barcü lo yux gahsh gá ru le Sirte la,
gülety yâme lahr ihqy barcü ni rqueꞌ mbeꞌ lo par tza barcü lo nisdoo,
no luxu bdee yâme ñahz za barcü mod-ne mbeꞌ.
Ni byre guiaal tohzy mdid gaguihñ mbeꞌ barcü,
were cuaꞌ yâme gyre yuu ni zidnou,
psaaby yâme lee lo nzeꞌ.
No ni bionn dzé gyre ni rquihñ leññ barcü,
psaaby noꞌ lee lo nzeꞌ.
No modni xtze nehx bwieꞌ noꞌ xibyniꞌ ncübidz ni mbial.
Ba ne noꞌ nehx zlaa noꞌ,
porni gatzoo gasahc mbedun barcü.
Ba modni xtze dgueññ gahgü meññ-ziaad leññ barcü,
were biahs Pabl,
ra me meññ-wé yahc:
―Bâḻ laꞌd nzoob laꞌd dtiidzaꞌ ñaꞌn nó Cret la,
dac‑e mod-rieꞌ ndedy nó gyrehzy.
No nehx nnihty gyre ni ba bniꞌdy laꞌd neꞌ.
Per di gydzie laꞌd.
Ni to nó nehx zehty.
Nunzy barcü,
wé we znihty.
Ntzie biahd to ángel ni pshahl Dioz ni nacaꞌ xmeññ no ni rtzon xtziiñ,
no ángel wé ra naa:
“Di gydziehbyiꞌ,
Pabl.
Lii nehx zdedy de ni gydzihñiꞌ lo emperador-Cézr.
Por lii we zioob Dioz gyre meññ-zidnoy.”
No leewe,
di gydzie laꞌd.
Naa nannaꞌ Dioz stzoo me ni bidne x‑ángel me naa.
Per barcü rahpu de ni gydzihñu lo yudahñ bahch lyu ru nu nisdoo guingybi.
To guiaal‑e naꞌ,
ni ba byzaꞌ noꞌ beeiy chohp seman de ni ziyno mbedun noꞌ lo nisdoo ni le Adria,
beeiy glaꞌy guiaal meññ-ziyno barcü gunn yâme ba gadzihñ noꞌ gahsh gá lo yudahñ.
Were güloo yâme mdid beeiy blaty guial nzeꞌ.
Rahpu treintayseiz metr.
Ma stoozy delanty gyzac güloo yâme mdid nzeꞌ sto,
ba rahpu veintisiet metr.
Ba rdzie yâme dzicchileꞌ barcü guielaꞌ leññ nzeꞌ,
were cuaꞌ yâme tahp guib-roob ni nliiby,
gülety yâmeu leññ nzeꞌ traz de barcü no blibyno yâmeu barcü,
no riob yâme tzu laaḻ byniꞌ.
No hor-wé meññ-ziyno barcü riñlo nxuunn leññ barcü-yaañ ni nu leññ barcü-ro.
Ptzoo yâme beeiy ni galety zrieñ guib-roob delanty.
Per nehx uliu,
lidxi barcü-yaañ galety yâme.
Niwé bwieꞌ Pabl,
were ra me capitáṉ no zrieñ soldad:
―Bâḻ meññ-wé yahc di guiaꞌn yâme leññ barcü la,
zehty gyre laꞌd‑e.
Were pchug soldad duu ni nliiby barcü-yaañ par biahbu lo nzeꞌ.
Ba zidtzu byniꞌ we naꞌ,
ra Pabl gyre meññ-nu leññ barcü gahgü yâme,
no ra me leeyâme:
―Ba rahp chohp seman dgueññ gahgü laꞌd mbehty,
nunzy nu ihqy laꞌd xnahc gac nó.
Rnabaꞌ laꞌd,
lâ gahgü lehdy tzu gan laꞌd.
Ndruhty de dlahd nó nehx znihty,
¡ni to guitz-ihqy!
Bylux günii Pabl mod-rieꞌ,
cuaꞌ gahc me paṉ lo ña me,
no bdee me xquix Dioz ñaz-lo yâme.
No luxu güdiiz meu,
no guzlo gayahgü me.
Were gyre yâme byxihly no güdahgü yâme zegahc.
Chohp gayuu setentayseiz noꞌ ni ziaad leññ barcü por gyre noꞌ.
Bylux güdahgü yâme ni biuꞌladzy yâme,
cuaꞌ yâme trigü ni biaꞌn,
blee yâme lee lo nisdoo lehdy gucnsehzy barcü.
Ru ba güyuꞌ byniꞌ we naꞌ,
bwieꞌ yâme lyu,
per nehx nann yâme bá glo leeu.
Per ba gawieꞌ yâme coo ru bydo nisdoo,
no ba neññ yudahñ.
No were ra saꞌ yâme güieꞌ yâme bâḻ beeiy guistzihñ yâme barcü lgar-wé.
No pchug yâme xduu guib-caḻ ni nliiby barcü,
biahbu leññ nzeꞌ,
no luxu ptzaꞌdz yâme duu ni nliiby yahc timóṉ ni rtzoo mdad ba lad tza barcü.
Luxu pquee yâme lahr ihqy barcü no biscaa yâmeu delanty par tziyno mbeꞌu,
no guzlo za barcü xderech yudahñ.
Per aaḻ,
bigyleꞌ barcü ru dxie xtahl yux ru rbiiñ nzeꞌ,
no wé biaꞌnu.
Nter glaꞌyu delanty ba ni di rniꞌby.
No traz de leeu galaꞌy oḻ ni riahs lo nisdoo.
Niwé bwieꞌ soldad,
gucladzy yâme ngaꞌdy yâme meññ-ziyno yâme lee ni za lidzyguiib par di gyxoob yâme lo nzeꞌ no gxuunn yâme.
Per capitáṉ,
nehx bdee ñahz ñahcu ze,
porni nehx racladzy me gaty Pabl.
Leewe,
ra me:
“Dxu nann rxoob lo nzeꞌ,
lâ gyxoob par gyruu laꞌd lo yudahñ;
no zrieñ laꞌd ni di raḻ gyxoob,
lâ cuib lo tabl,
o lo behch ni bylaꞌy xchieñ barcü,
lehdy gydzihñ laꞌd lo yudahñ.”
No mod-wé ptzoo yâme lehdy bydzihñ yâme lo yudahñ.
No ni to yâme nehx guhty.
Hor-ba bylaa gyre noꞌ de lo nisdoo,
were gunn noꞌ lyu ru bydzihñ noꞌ ni nu nisdoo guingybi,
leu Malta.
Gyre meññ-nu uga,
bioob yâme noꞌ.
Scâsy bydzihñ noꞌ,
gülahqy gahc yâme gue par ctzeꞌdadzy noꞌ,
porni gayahc guio no gayahc naḻ.
Ru gadziib Pabl doozy yag-bihdzy lo gue we naꞌ ni bictohp me,
tohzydzi byruu to mbaḻbeedzy leññu ni gayisshuunn coblay lee,
güdahgü maꞌ ña me no byguieedy gahc maꞌu.
Hor-bwieꞌ meññ-nu yahc uga nguieedy mbaaḻ ña Pabl ru güdahgü maꞌ,
ra saꞌ yâme:
―Mpyquie-rieꞌ la,
meññ-rgaꞌdy‑e leeme.
Lo nisdoo we beeiy bylaa me,
per naꞌ ba nehx zlaa me por guîlquie ni nzahby me.
Per Pabl naꞌ,
güdzihby ña me lehdy blee me mbaaḻ lo gue no mbehty nehx guhc me.
No zuhdy yâme gawieꞌ yâme bâḻ tzu gue ña me o pór ba biahb me guhty me.
Bwieꞌ yâme ba rahp hór de ni guhcu no mbehty dgueññ gac me,
were ba guzlo ne yâme mpyquie-rieꞌ la,
dac‑e cuentz meññ leeme,
to dioz‑e leeme.
Gahsh gá de uga nash lyu yahc ni nac xchieñ to mpyquie ni le Publio.
Leeme we rtzoo mdad meññ-nu uga.
No bdee xiryuꞌ me,
güyuꞌ noꞌ tzonn dzé,
no bdee me ni güdahgü noꞌ.
No leññ dze-wé nash xtad Publio gayac-ure,
günahzy xle leeme no guidzrieñ.
Were güya Pabl bictixlo leeme,
no byluxz günab Pabl lo Dioz,
pshob ña chehsh me no psiaḻ gahc leeme.
Niwé bieññ zrieñ meññ-gayac-ure yahc ni nu uga.
Biahd gahc yâme ru nu Pabl,
no zegahc biaḻ gyre yâme.
No xtahl ni bidno yâme biscady yâme noꞌ.
No hor-ba tzo noꞌ,
gyzac bidno yâme gyre ni yquihñ noꞌ ru tzo noꞌ leññ barcü.